somu9/iisc_mono_hindi_female huggingface dataset:
कुछ घोंघे और मछलियाँ ग्रीष्म ॠतु से संबंधित ताप तथा जलशुष्कन जैसी समस्याओं से बचने के लिए ग्रीष्मनिष्क्रियता में चली जाती हैं|
प्रतिकूल परिस्थिति में झीलें और तालाबों में प्राणिप्लवक की अनेक जातियाँ उपरति में आ जाती है जो निलंबित परिवर्धन की एक अवस्था है|
अपने पर्यावरण की चरम परिस्थितियों का सामना करने के लिए हमने जीवों को उपलब्ध अनेक विकल्पों को अपनाते देखा है जहाँ कुछ जीव विशेष कार्यिकीय सामंजस्य द्वारा अनुक्रिया करने में समर्थ होते हैं जबकि दूसरे जीव व्यावहारिक अनुक्रिया द्वारा करते हैं|
ये अनुक्रियाएँ वास्तव में उनका अनुकूलन भी हैं|
इसलिए, हम अनुकूलन की परिभाषा इस प्रकार कर सकते हैं यह जीव का कोई एक ऐसा गुण है जो उसे अपने आवास में जीवित बने रहने और जनन करने के योग्य बनाता है|
अनेक अनुकूलन लंबे समय की विकास यात्रा के बाद विकसित हुए हैं और आनुवंशिकत स्थिर हो गए हैं|
जल के बाह्य स्रोत न होने पर उत्तरी अमेरीका के मरुस्थल में कंगारू-चूहा अपनी जल की आवश्यकता पूर्ति अपनी आंतरिक वसा के ऑक्सीकरण से पूरी करने में सक्षम है|